སྲིད་པ་གསུམ་གྱི་འཁྲུལ་པ་སོལ། རྗེ་བཙུན་སྙིང་རྗེའི་དབང་གིས་ཁྲོས། འགྲོ་བས་གར་བྱེད་པ་ནི་མཐོང་། ཞེས་
པའི་གླུའི་དཀྱིལ་འཁོར་ཡང་དག་པར་མཆོད་ནས་དེ་ལ་བསྟོད་པ་བྱ་སྟེ། གཏི་མུག་རྡོ་རྗེའི་རང་བཞིན་ཁྱོད། གཤིན་རྗེ་
གཤེད་པོ་ཤིན་ཏུ་འཇིགས། སྟོན་པ་སངས་རྒྱས་ཀུན་རང་བཞིན། རྡོ་རྗེ་སྐུ་ལ་ཕྱག་འཚལ་བསྟོད། ཕྲ་མ་རྡོ་རྗེའི་རང་
བཞིན་ཁྱོད། གཤིན་རྗེ་གཤེད་པོ་ཤིན་ཏུ་འཇིགས། རྡོ་རྗེ་ཐུགས་དང་རབ་མཚུངས་པ། རྡོ་རྗེ་རིན་ཆེན་ཕྱག་འཚལ་
བསྟོད། འདོད་ཆགས་རྡོ་རྗེའི་རང་བཞིན་ཁྱོད། འདོད་ཆགས་ཆོས་ཀྱི་འབྱུང་གནས་གཙོ། དབྱངས་ཀུན་གྱི་ནི་མཆོག་
གི་མཆོག ། རྡོ་རྗེ་གསུང་ལ་ཕྱག་འཚལ་བསྟོད། ཕྲག་དོག་རྡོ་རྗེའི་རང་བཞིན་ཁྱོད། གཤིན་རྗེ་གཤེད་པོ་ལས་ཀུན་
པའི། རྡོ་རྗེ་སྐུ་དང་རབ་མཚུངས་པ། ཕྱག་ན་རལ་གྲི་ཕྱག་འཚལ་བསྟོད། སངས་རྒྱས་ཀུན་གྱི་རང་བཞིན་ཁྱོད།
སངས་རྒྱས་ཐམས་ཅད་གཅིག་བསྡུས་པ། སངས་རྒྱས་ཀུན་གྱི་མཆོག་གི་མཆོག ། དཀྱིལ་འཁོར་གཙོ་ལ་ཕྱག་
འཚལ་བསྟོད། ཅེས་པ་སྟེ། དེ་ནི་རྣལ་འབྱོར་ཆེན་པོ་སྟེ། མིག་སོགས་བྱིན་གྱིས་བརླབས་པ་དང་། སྐུ་དང་གསུང་
དང་ཐུགས་ཉིད་དང་། ཡེ་ཤེས་འཁོར་ལོ་གཞུག་པ་དང་། བདུད་རྩི་མྱང་བ་དག་དང་ནི། མཆོད་པ་ཆེ་དང་བསྟོད་པ་
ནི། རྣལ་འབྱོར་ཆེན་པོ་ཞེས་བརྗོད་པའོ། ཞེས་པ་འདིས་ཉེ་བར་མཚོན་པར་བྱ་སྟེ། འཆད་པར་འགྱུར་བས་ཀྱང་རྣལ་
འབྱོར་ཆེན་པོར་རྟོགས་པར་བྱའོ། བདག་ཉིད་དེ་ལྟར་བསྒོམས་ནས་ཐམས་ཅད་ཀྱི་སྙིང་གར་རང་རང་གི་སྟན་དང་ཟླ་
བ་དང་ཉི་མ་ལ་གནས་པའི་རང་རང་གི་ས་བོན་ཡི་གེ་རྣམས་བལྟ་ཞིང་བཟླ་བར་བྱའོ།